Imħabbra l-iskeda tal-mobile unit biex wieħed jitlaqqam kontra l-Covid-19 Kif imħabbar mid-Deputat Prim Ministru u Ministru għas-Saħħa Chris Fearne, mill-ġimgħa d-dieħla se jibda jingħata servizz ta' tilqim mingħajr appuntament f'numru ta' lokalitajiet madwar Malta u Għawdex. Illum, id-Deputat Prim Ministru ta aktar dettalji ta' fejn wieħed jista' jsib il-mobile unit mid-19 sad-29 ta' Lulju. • 19 ta' Lulju: Technopark, il-Mosta; • 21 ta' Lulju: viċin il-Knisja Parrokkjali taż-Żejtun; • 23 ta' Lulju: ħdejn l-għassa tal-pulizija ta' San Ġiljan; • 27 ta' Lulju: quddiem il-Parlament fil-Belt Valletta; • 28 ta' Lulju: quddiem il-Parlament fil-Belt Valletta; u • 29 ta' Lulju: quddiem il-Parlament fil-Belt Valletta. Il-mobile unit se tkun f'dawk il-postijiet mid-9.00a.m. sa 12.00p.m. Kif diġà ntqal ukoll, minn nhar it-Tnejn li ġej, persuni residenti f'Malta u Għawdex li għadhom ma ħadux it-tilqima jistgħu jitlaqqmu bla appuntament billi jżuru: • Malta: Gateway Hall, l-Università ta' Malta, mit-Tnejn sas-Sibt, bejn it-8:30 a.m u t-3:00 p.m; Għawdex: Gozo Conference & Expo Centre , mit-Tnejn sal-Ġimgħa, bejn it-8:30 a.m u t-3:00 p.m. Tfal ta' taħt is-16-il sena li se jiġu mlaqqma, bla appuntament, għandhom jippreżentaw dokument ta' identifikazzjoni u għandhom ikunu akkumpanjati minn ġenitur li jista' jagħti kunsens għat-tilqima. F'kull każ, min jixtieq jitlaqqam huwa mitlub li jippreżenta l-karta tal-identità. Fin-nuqqas ta' dan id-dokument, wieħed jista' juri dokument t'identifikazzjoni ieħor flimkien ma' prova li huwa residenti Malta. Eżempji ta' provi li jistgħu jkunu preżentati jinkludu kont tad-dawl u l-ilma, kuntratt ta' kiri ta' post f'Malta, jew kuntratt ta' impjieg f'Malta.